CELEX: 52014PC0595
Language: mt
Date: 2014-09-26
Title: Proposta għal DEĊIŻJONI TAL-KUNSILL li tiddetermina ċerti konsegwenzi finanzjarji diretti mġarrba b'riżultat tal-waqfien tal-parteċipazzjoni tar-Renju Unit tal-Gran Brittanja u l-Irlanda ta’ Fuq f’ċerti atti tal-Unjoni fil-qasam tal-kooperazzjoni tal-pulizija u tal-kooperazzjoni ġudizzjarja fi kwistjonijiet kriminali adottati qabel id-dħul fis-seħħ tat-Trattat ta’ Lisbona

|
			
		
		
		52014PC0595
		
			Proposta għal DEĊIŻJONI TAL-KUNSILL li tiddetermina ċerti konsegwenzi finanzjarji diretti mġarrba b'riżultat tal-waqfien tal-parteċipazzjoni tar-Renju Unit tal-Gran Brittanja u l-Irlanda ta’ Fuq f’ċerti atti tal-Unjoni fil-qasam tal-kooperazzjoni tal-pulizija u tal-kooperazzjoni ġudizzjarja fi kwistjonijiet kriminali adottati qabel id-dħul fis-seħħ tat-Trattat ta’ Lisbona /* COM/2014/0595 final - 2014/0277 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Protokoll (Nru 36) dwar
id-dispożizzjonijiet tranżizzjonali anness mat-Trattat dwar l-Unjoni
Ewropea (TUE), it-Trattat dwar il-Funzjonament tal-Unjoni Ewropea (TFUE) u
t-Trattat dwar il-Komunità Ewropea tal-Enerġija Atomika fl-Artikolu 9
tiegħu jikkonferma, li l-effetti legali tal-atti tal-Unjoni adottati
abbażi tat-TUE qabel id-dħul fis-seħħ tat-Trattat ta’
Lisbona jiġu preservati sakemm dawk l-atti jiġu revokati, annullati
jew emendati.
L-Artikolu 10(1) tal-Protokoll (Nru 36)
jipprodi li bħala miżura tranżizzjonali, u fir-rigward ta' atti
tal-Unjoni fil-qasam tal-koperazzjoni tal-pulizija u dik ġudizzjarja
f'materji kriminali li ġew adottati qabel id-dħul fis-seħħ
ta' dak it-Trattat, l-1 ta' Diċembru 2009: is-setgħat
tal-istituzzjonijiet fid-data tad-dħul fis-seħħ ta' dan
it-Trattat ikunu dawn li ġejjin: Is-setgħat tal-Kummissjoni skont
l-Artikolu 258 TFUE mhumiex applikabbli u s-setgħat tal-Qorti
tal-Ġustizzja tal-Unjoni Ewropea fit-Titolu VI tat-TUE,
fil-verżjoni tiegħu fis-seħħ qabel id-dħul
fis-seħħ tat-Trattat ta’ Lisbona, jibqgħu l-istess, inkluż
fejn dawn ġew aċċettati fl-Artikolu 35(2) tal-imsemmi TUE.
L-Artikolu 10(3) tal-Protokoll (Nru 36)
jipprovdi li l-miżura tranżizzjonali msemmija fl-Artikolu 10(1)
tieqaf milli jkollha effett ħames snin wara d-dħul fis-seħħ
tat-Trattat ta’ Lisbona, fl-1 ta’ Diċembru 2014.
L-Artikolu 10(4), l-ewwel subparagrafu
tal-Protokoll (Nru 36) jistipula li mhux aktar tard minn sitt xhur qabel
l-iskadenza tal-perjodu tranżizzjonali msemmi fl-Artikolu 10(3),
ir-Renju Unit jista’ jinnotifika lill-Kunsill li dan ma jaċċettax,
fir-rigward tal-atti msemmija fl- Artikolu 10(1), is-setgħat
tal-istituzzjonijiet imsemmija fl- Artikolu 10(1), kif stipulat
fit-Trattati. Fil-każ li r-Renju Unit ikun għamel dik in-notifika,
l-atti kollha msemmija fl-Artikolu 10(1) jieqfu milli japplikaw
għalih mid-data tal-iskadenza tal-perjodu tranżizzjomali msemmi
fl-Artikolu 10(3), jiġifieri mill-1 ta' Diċembru 2014.
Ir-Renju Unit għamel in-notifika msemmija
fl-ewwel subparagrafu tal-Artikolu 10(4) tal-Protokoll (Nru 36) fl-24
ta’ Lulju 2013.
L-Artikolu 10(4), it-tieni subparagrafu,
tal-Protokoll (Nru 36) jipprovdi li l-Kunsill, waqt li jaġixxi
b’maġġoranza kwalifikata fuq proposta mill-Kummissjoni, jiddetermina
l-arranġamenti ta’ konsegwenza u tranżizzjonali meħtieġa.
Ir-Renju Unit ma għandux jipparteċipa fl-adozzjoni ta' din
id-deċiżjoni.
L-Artikolu 10(4), it-tielet subparagrafu,
tal-Protokoll (Nru 36) jistipula li l-Kunsill, waqt li jaġixxi b’maġġoranza
kwalifikata fuq proposta mill-Kummissjoni, jista’ wkoll jadotta
deċiżjoni li tiddetermina li r-Renju Unit ikun responsabbli
għall-konsegwenzi finanzjarji diretti, jekk ikun hemm, li jirriżultaw
neċessarjament u inevitabbilment mill-waqfien tal-parteċipazzjoni
tiegħu f’dawk l-atti.
L-Artikolu 10(5) tal-Protokoll (Nru 36)
jipprovdi li r-Renju Unit jista’, fi kwalunkwe ħin wara, jinnotifika
lill-Kunsill bix-xewqa tiegħu li jipparteċipa f’atti li waqfu milli
japplikaw għalih skont l-Artikolu 10(4), l-ewwel subparagrafu.
Ir-Renju Unit ħabbar li huwa ma għandux
l-intenzjoni li jinnotifika bix-xewqa tiegħu li jipparteċipa
fid-deċiżjoni tal-Kunsill 2008/615/ĠAI tat-23 ta’ Ġunju
2008 dwar it-titjib tal-koperazzjoni transfruntiera, b’mod partikolari
fil-ġlieda kontra t-terroriżmu u l-kriminalità transfruntiera,[1] fid-Deċiżjoni
tal-Kunsill 2008/616/ĠAI tat-23 ta’ Ġunju 2008 dwar
l-implimentazzjoni tad-Deċiżjoni tal-Kunsill 2008/615/ĠAI dwar
it-titjib tal-koperazzjoni transfruntiera, b’mod partikolari fil-ġlieda
kontra t-terroriżmu u l-kriminalità transfruntiera[2] u d-Deċiżjoni
Qafas tal-Kunsill 2009/905/ĠAI tat-30 ta’ Novembru 2009 dwar
l-akkreditazzjoni ta’ fornituri tas-servizz forensiku li jwettqu attivitajiet
tal-laboratorju[3]
(minn issa ‘l quddiem id-“Deċiżjonijiet ta’ Prüm”).
Bħala konsegwenza tan-notifika tal-24 ta’
Lulju 2013 u tan-nuqqas ta' notifika ta’ xewqa li jipparteċipa,
id-Deċiżjonijiet ta’ Prüm ma jibqgħux japplikaw għar-Renju
Unit mill-1 ta’ Diċembru 2014.
Fid-dawl tas-sinifikat prattiku u operazzjonali
tad-Deċiżjonijiet ta’ Prüm għall-Unjoni għas-sigurtà
pubblika, u b’mod aktar partikolari għall-infurzar tal-liġi u
l-prevenzjoni, id-detezzjoni u l-investigazzjoni ta’ reati kriminali,
il-Kummissjoni pproponiet Deċiżjoni tal-Kunsill dwar l-arranġamenti
ta’ konsegwenza u dawk tranżizzjonali li tiprpovdi għal
arranġamenti vinkolanti [...].[4]
Ir-Renju Unit ġie allokat fondi mill-Programm
ISEC kif stabbilit fid-Deċiżjoni tal-Kunsill 2007/125/ĠAI tat-12
ta’ Frar 2007 li tistabbilixxi għall-perjodu bejn l-2007 u l-2013,
bħala parti mill-Programm Ġenerali dwar is-Sigurtà u s-Salvagwardja
tal-Libertajiet, il-Programm Speċifiku “Prevenzjoni ta’ u l-Ġlieda
kontra l-Kriminalità”[5]
għal żewġ proġetti relatati mad-Deċiżjonijiet ta’
Prüm, l-ewwel waħda tikkonċerna l-implimentazzjoni mir-Renju Unit
għall-iskambju tad-DNA ta’ Prüm, b’massimu ta’ kofinanzjament ta’
EUR 961 019 mogħti lill-Uffiċċju tal-Affarijiet
Interni, u t-tieni nett dwar il-proġett tal-Evalwazzjoni tal-Marki tas-Swaba’
Prüm mir-Renju Unit, b’massimu ta’ kofinanzjament ta’ EUR 547 836
mogħti  ill-Uffiċċju
tal-Affarijiet Interni. Dan iwassal għal total ta’
EUR 1 508 855.
Jekk ir-Renju Unit ma jirrispettax kundizzjoni li
tinsab fid-Deċiżjoni tal-Kunsill dwar l-arranġamenti ta’
konsegwenza u dawk tranżizzjonali [...], jew jekk ir-Renju Unit
jiddeċiedi li ma jipparteċipax fid-Deċiżjonijiet ta’ Prüm,
huwa għandu jħallas is-somma li ġiet effettivament imħallsa
lilu, sat-total ta’ EUR 1 508 855.
2.           L-ELEMENTI
ĠURIDIĊI TAL-PROPOSTA
 Sommarju tal-miżuri proposti Il-proposta tiddetermina l-konsegwenzi finanzjarji diretti li jirriżultaw neċessarjament u inevitabbilment mill-waqfien tal-parteċipazzjoni tar-Renju Unit f’atti fit-tifsira tal-Artikolu 10(4), it-tielet subparagrafu, tal-Protokoll (Nru 36). 
 Bażi Ġuridika L-Artikolu 10(4), it-tielet subparagrafu, tal-Protokoll (Nru 36). 
 Il-prinċipju tas-sussidjarjetà Il-Kunsill biss huwa awtorizzat, abbażi tal-Artikolu 10(4), it-tielet subparagrafu, tal-Protokoll (Nru 36), li jadotta deċiżjoni li tiddetermina li r-Renju Unit ikun responsabbli għall-konsegwenzi finanzjarji diretti li jirriżultaw neċessarjament u inevitabbilment mill-waqfien tal-parteċipazzjoni tiegħu fl-atti konċernati. Għalhekk il-prinċipju tas-sussidjarjetà mhux applikabbli. 
 Il-prinċipju ta' proporzjonalità Il-proposta tikkonforma mal-prinċipju tal-proporzjonalità. 
 L-għażla ta’ strument 
 L-istrument li qed jiġi propost: Deċiżjoni tal-Kunsill. 
 L-Artikolu 10(4), it-tielet subparagrafu, tal-Protokoll (Nru 36) jipprovdi li l-Kunsill, waqt li jaġixxi b’maġġoranza kwalifikata fuq proposta mill-Kummissjoni, jista’ possibilment jadotta "deċiżjoni li tiddetermina li r-Renju Unit ikun responsabbli għall-konsegwenzi finanzjarji diretti, jekk ikun hemm, li jirriżultaw neċessarjament u inevitabbilment mill-waqfien tal-parteċipazzjoni tiegħu f’dawk l-atti". Deċiżjoni hija għalhekk il-forma ta’ att provduta espressament f’din id-dispożizzjoni tad-dritt primarju. 
3.           IMPATT BAĠITARJU
Il-proposta għandha impatt potenzjali
pożittiv fuq il-baġit tal-Unjoni Ewropea, għaliex tipprovdi
f’ċerti ipoteżi għall-ħlas lura mir-Renju Unit sa
EUR 1 508 855 li rċieva mill-Unjoni.
2014/0277 (NLE)
Proposta għal
DEĊIŻJONI TAL-KUNSILL
li tiddetermina ċerti konsegwenzi
finanzjarji diretti mġarrba b'riżultat tal-waqfien
tal-parteċipazzjoni tar-Renju Unit tal-Gran Brittanja u l-Irlanda ta’ Fuq
f’ċerti atti tal-Unjoni fil-qasam tal-kooperazzjoni tal-pulizija u
tal-kooperazzjoni ġudizzjarja fi kwistjonijiet kriminali adottati qabel
id-dħul fis-seħħ tat-Trattat ta’ Lisbona
IL-KUNSILL TAL-UNJONI EWROPEA,
Wara li kkunsidra l-Protokoll
dwar id-dispożizzjonijiet tranżizzjonali, u b’mod partikolari
t-tielet subparagrafu tal-Artikolu 10(4) tiegħu,
Wara li kkunsidra l-proposta
mill-Kummissjoni Ewropea,
Billi:
(1)       Skont il-Protokoll
(Nru 36) dwar id-dispożizzjonijiet tranżizzjonali, anness
mat-Trattat dwar l-Unjoni Ewropea, mat-Trattat dwar il-Funzjonament tal-Unjoni
Ewropea u mat-Trattat li jistabbilixxi l-Komunità Ewropea tal-Enerġija
Atomika, ir-Renju Unit kellu l-possibbiltà li jinnotifikaw lill-Kunsill, sa
mhux aktar tard mill-31 ta’ Mejju 2014, li ma jaċċettax il-poteri
tal-Kummissjoni u tal-Qorti tal-Ġustizzja introdotti mit-Trattat ta’
Lisbona fir-rigward ta’ atti tal-Unjoni fil-qasam tal-koperazzjoni tal-pulizija
u dik ġudizzjarja f’materji kriminali li ġew adottati qabel
id-dħul fis-seħħ tat-Trattat ta’ Lisbona.
(2)       Permezz ta’ ittra
lill-President tal-Kunsill tal-24 ta’ Lulju 2013, ir-Renju Unit innotifika li
ma aċċettax il-poteri tal-Kummissjoni u tal-Qorti tal-Ġustizzja
introdotti mit-Trattat ta’ Lisbona fil-qasam tal-kooperazzjoni tal-pulizija u
l-kooperazzjoni ġudizzjarja. Bħala konsegwenza l-atti rilevanti
fil-qasam tal-kooperazzjoni tal-pulizija u l-kooperazzjoni ġudizzjarja
f’materji kriminali ma jibqgħux japplikaw għar-Renju Unit fl-1 ta’
Diċembru 2014.
(3)       Ir-Renju Unit jista’
jinnotifika x-xewqa tiegħu li jipparteċipa fl-atti li waqfu milli
japplikaw għalih.
(4)       Permezz ta’ ittra
lill-President tal-Kunsill u lill-President tal-Kummissjoni ta’ [... 2014], ir-Renju
Unit innotifika x-xewqa tiegħu li jipparteċipa f’uħud mill-atti.
(5)       Skont it-tieni subparagrafu
tal-Artikolu 10(4) tal-Protokoll Nru 36, il-Kunsill, fuq proposta
mill-Kummissjoni, għandu jiddetermina l-arranġamenti ta’ konsegwenza
u tranżizzjonali neċessarji. Il-Kunsill jista' wkoll, abbażi
tat-tielet subparagrafu tal-istess dispożizzjoni, jiddetermina li r-Renju
Unit għandu jkun responsabbli għall-konsegwenzi finanzjarji li
jirriżultaw neċessarjament u inevitabbilment mill-waqfien
tal-parteċipazzjoni tiegħu fl-atti kkonċernati.
(6)       Minħabba li r-Renju Unit
ma nnotifikax lill-Kunsill bix-xewqa tiegħu li jipparteċipa
fid-Deċiżjonijiet tal-Kunsill 2008/615/ĠAI[6] u 2008/616/ĠAI[7] u d-Deċiżjoni
Qafas tal-Kunsill 2009/905/ĠAI[8],
kollettivament magħrufa bħala d-Deċiżjonijiet ta’ Prüm,
dawn ma jibqgħux japplikaw għar-Renju Unit mill-1 ta’ Diċembru
2014. Madankollu, minħabba s-sinifikat prattiku u operazzjonali
tad-Deċiżjonijiet ta’ Prüm għall-Unjoni għas-sigurtà
pubblika, u b’mod aktar partikolari għall-infurzar tal-liġi u
l-prevenzjoni, id-detezzjoni u l-investigazzjoni ta’ reati kriminali,
fid-Deċiżjoni tiegħu [...][9]
il-Kunsill iddeċieda li r-Renju Unit se jwettaq każ sħiħ
tal-operat u l-implimentazzjoni biex jivvaluta l-merti u l-benefiċċji
prattiċi tas-sħubija mill-ġdid tar-Renju Unit
fid-Deċiżjonijiet ta’ Prüm u l-passi neċessarji biex
jagħmel dan, li r-riżultati tiegħu se jiġu pubblikati
sat-30 ta’ Settembru 2015. Jekk il-każ tal-operat u l-implimentazzjoni jkun
pożittiv, sal-31 ta’ Diċembru 2015, ir-Renju Unit jiddeċiedi
dwar jekk jinnotifikax, fi żmien l-erba’ ġimgħat segwenti, dwar
ix-xewqa tiegħu li jipparteċipa fid-Deċiżjonijiet ta’ Prüm,
skont l-Artikolu 10(5) tal-Protokoll 36.
(7)     Fondi
mill-Programm ‘Prevenzjoni u l-Ġlieda kontra l-Kriminalità” stabbilit
permezz tad-Deċiżjoni tal-Kunsill 2007/125/ĠAI[10] ġew allokati lir-Renju Unit għal żewġ
proġetti relatati mad-Deċiżjonijiet 2008/615/ĠAI u
2008/616/ĠAI u d-Deċiżjoni Qafas 2009/905/ĠAI, l-ewwel
waħda tikkonċerna l-implimentazzjoni mir-Renju Unit tal-Iskambju
tad-DNA ta’ Prüm, b’massimu ta’ kofinanzjament ta’ EUR 961 019
mogħti lill-Uffiċċju tal-Affarijiet Interni, u t-tieni nett dwar
il-proġett tal-Evalwazzjoni tal-Marki tas-Swaba’ ta' Prüm mir-Renju Unit,
b’massimu ta’ kofinanzjament ta’ EUR 547 836 mogħti
lill-Uffiċċju tal-Affarijeit Interni. Dan iwassal għal total ta’
EUR 1 508 855.
(8)     Fil-każ
li r-Renju Unit ma jirrispettax waħda mill-iskadenzi li jinsabu fl-
Artikolu 1 tad-Deċiżjoni [... li tiddetermina ċerti
arranġamenti konsegwenzjali u tranżizzjonali] jew jekk ir-Renju
Unit jiddeċiedi li ma jipparteċipax fid-Deċiżjonijiet
2008/615/ĠAI u 2008/616/ĠAI u d-Deċiżjoni Qafas
2009/905/ĠAI, ir-Renju Unit għandu jħallas lura, bħala
konsegwenza finanzjarja diretta, imġarrba neċessarjament u
inevitabbilment b'riżultat tal-waqfien tal-parteċipazzjoni
tiegħu fid-Deċiżjonijiet ta’ Prüm, l-ammonti effettivament
imħallsa mill-Kummissjoni bħala kontribuzzjoni mill-baġit
tal-Unjoni għall-implimentazzjoni ta’ dawk id-Deċiżjonijiet.
(9)     Skont
it-tielet subparagrafu tal-Artikolu 10(4) tal-Protokoll (Nru 36) dwar
id-dispożizzjonijiet tranżizzjonali, ir-Renju Unit qed
jipparteċipa fl-adozzjoni ta’ din id-Deċiżjoni u huwa marbut
biha,
ADOTTA DIN ID-DEĊIŻJONI:
Artikolu 1
Fil-każ li r-Renju Unit ma jirrispettax waħda mill-iskadenzi
li jinsabu fl-Artikolu 1 tad-Deċiżjoni [... li tiddetermina
ċerti arranġamenti konsegwenzjali u tranżizzjonali] jew jekk
ir-Renju Unit jiddeċiedi li ma jipparteċipax
fid-Deċiżjonijiet 2008/615/ĠAI u 2008/616/ĠAI u
d-Deċiżjoni Qafas 2009/905/ĠAI, huwa jħallas lura
lill-baġit tal-Unjoni Ewropea s-somom irċevuti mill-Programm
“Prevenzjoni u l-Ġlieda kontra l-Kriminalità” sa
EUR 1 508 855.
Artikolu 2
Din id-Deċiżjoni għandha
tidħol fis-seħħ fit-1 ta' Diċembru 2014.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 210, 6.8.2008, p. 1.
[2]               ĠU L 210, 6.8.2008, p. 12.
[3]               ĠU L 322, 9.12.2009, p.
14.
[4]               [daħħal referenza għall-proposta
l-oħra tal-istess data]
[5]               ĠU L 58, 24.2.2007, p. 7.
[6]               Id-Deċiżjoni tal-Kunsill 2008/615/ĠAI
tat-23 ta’ Ġunju 2008 dwar it-titjib tal-kooperazzjoni
transkonfinali, b’mod partikolari fil-ġlieda kontra t-terroriżmu u
l-kriminalità transkonfinali (ĠU L 210, 6.8.2008, p. 1).
[7]               Id-Deċiżjoni tal-Kunsill 2008/616/ĠAI
tat-23 ta' Ġunju 2008 dwar l-implimentazzjoni tad-Deċiżjoni 2008/615/ĠAI
dwar it-titjib tal-koperazzjoni transkonfinali, b’mod partikolari
fil-ġlieda kontra t-terroriżmu u l-kriminalità transkonfinali
(ĠU L 210, 6.8.2008, p. 12).
[8]               Id-Deċiżjoni Qafas tal-Kunsill
2009/905/ĠAI tat-30 ta’ Novembru 2009 dwar l-Akkreditament
tal-fornituri ta' servizzi forensiċi li jwettqu attivitajiet
tal-laboratorji (OJ L 322, 9.12.2009, p. 14).
[9]               Id-Deċiżjoni tal-Kunsill ... ta' ... li
tiddetermina ċerti arraġamenti konsegwenzjali u tranżizzjoniali
dwar il-waqfien tal-parteċipazzjoni tar-Renju Unit tal-Gran Brittanja u
l-Irlanda ta’ Fuq f’ċerti atti tal-Unjoni fil-qasam tal-kooperazzjoni
tal-pulizija u tal-kooperazzjoni ġudizzjarja fi kwistjonijiet kriminali
adottati qabel id-dħul fis-seħħ tat-Trattat ta’ Lisbona
[10]             Id-Deċiżjoni tal-Kunsill
tat-12 ta’ Frar 2007 li tistabbilixxi l-Programm Speċifiku
“Prevenzjoni ta’ u l-Ġlieda kontra l-Kriminalità” għall-perjodu
2007-2013 bħala parti mill-Programm Ġenerali dwar is-Sigurtà u
s-Salvagwardja tal-Libertàjiet (ĠU L 58, 24.2.2007, p. 7).